b'\n_START_ARTICLE_\nFort\xc4\x83rea\xc8\x9ba Edikule\n_START_PARAGRAPH_\nEdikule (\xe2\x80\x9eCastelul cu \xc8\x98apte Turnuri\xe2\x80\x9d) (turc\xc4\x83 Yedikule Hisari, greac\xc4\x83 \xe1\xbc\x99\xcf\x80\xcf\x84\xce\xb1\xcf\x80\xcf\x8d\xcf\x81\xce\xb3\xce\xb9\xce\xbf\xce\xbd, Heptapyrgion) este o renumit\xc4\x83 cetate din Istanbul, construit\xc4\x83 de Mahomed al II-lea \xc3\xaen 1458, la pu\xc8\x9bin timp dup\xc4\x83 cucerirea Constantinopolului, prin extinderea fortifica\xc8\x9biilor deja existente. La cele 4 turnuri ale Zidurilor Constantinopolului ce formau Poarta de Aur, sultanul a construit \xc3\xaen 1458 \xc3\xaenc\xc4\x83 3 turnuri mai masive._NEWLINE_\xc3\x8en cetate, sultanul p\xc4\x83stra tezaurul \xc8\x99i arhiva. Tot aici erau re\xc8\x9binu\xc8\x9bi du\xc8\x99manii politici ai sultanului, inclusiv ambasadorii puterilor care luptau \xc3\xaempotiva Turciei (ca de exemplu, Petru Tolstoi \xc8\x99i Iacov Bulgakov). Unii din ei, ca de exemplu Fran\xc3\xa7ois Pouqueville (1799-1801) care \xc3\xael \xc3\xaenso\xc8\x9bise pe Napoleon \xc3\xaen campania din Egipt \xc8\x99i fusese f\xc4\x83cut prizonier de turci \xc3\xaen timpul c\xc4\x83l\xc4\x83toriei de \xc3\xaentoarcere spre Fran\xc8\x9ba, se sim\xc8\x9beau \xc3\xaen cetate destul de liberi, se dedau artei literare \xc8\x99i erau \xc3\xaen coresponden\xc8\x9b\xc4\x83 permanent\xc4\x83 cu guvernele lor._NEWLINE_\xc3\x8en acela\xc8\x99i timp, fort\xc4\x83rea\xc8\x9ba Edikule a fost locul de execu\xc8\x9bie al unor opozan\xc8\x9bi: viziri considera\xc8\x9bi tr\xc4\x83d\xc4\x83tori sau \xc8\x99efi ai teritoriilor cucerite de turci, sau David II Megas Comnen, ultimul \xc3\xaemp\xc4\x83rat al Trapezuntului.'